**Педагогикалық шеберлік тәрбие мен оқыту өнері ретінде**

Балабақша – тәрбие бастауы. Бақшаға келген әрбір баланың көкірегінде түрлі сұрақтар болады. Бір бала үлкен қуанышпен алып-ұшып келсе, енді бірі таң азанымен ата-анасынан айырылғандай күйде көңілсіз келеді. Бақша есігін ашқан бала сол жердегі атмосфераны көріп, сезініп, бірден езуіне күлкі ұялап, алдында тұрған тәрбиешісін көріп, анасындай құшақтай алу керек. Ал, мұндайға жету – ол тәрбиешінің, ұжымның шеберлігінде.

Шеберлік дегеніміз не? Шеберлік – өз ісінің нағыз маманы деген сөз. Тәрбиеші лауазымында кез-келген маман шебер бола алмайды. Қазіргі цифрлы заманда әр баланың көңілін тауып, белсенді қарым-қатынасқа түсіру оңай шаруа емес. Үйде көрген тәрбие балабақшада берілетін тәрбие мен білімнен өзге болары хақ. Әр ата-ана әр түрлі көзқараста болады, құндылықтары да басқа болуы әбден мүмкін. Ал, сол үйден балабақшаға келген балаға индивидуалды жағдай жасап, оны білім мен тәрбие ісіндегі балабақша өміріне толығымен кіріктіре білу тәрбиешінің кәсіби білігі деп білемін. Жалпы, біз білетін өнердің түрлері көп: спортшы, музыкант, күйші, дизайнер. Біз білмейтін де өнердің түрлері сан алуан. Ал, біз еңбек етіп жүрген саладағы мен үшін нағыз өнер – педагогика. Неге деймісіз? Өзіңіз ойлаңызшы, санасы толық қалыптаспаған жас баланың дамуы шыныдай мөлдір немесе әлі кеппеген саз балшық. Шыныны дұрыс ұстамасаңыз шытынап, шашылып кетеді. Қайта құрастыру қиынның қиыны. Саз балшықты кеппей жатып ұстасаңыз, өз пішінін бұзып, қалпынан айырылады. Бала да сол секілді, қалай икемдейсің дәл солай қалыптасып шығады. Бала тәрбиесінде мінезіне, эмоционалдық жай-күйіне, физикалық ерекшеліктеріне, қабілетіне, дарынына қарай дұрыс таңдау жасап, оны жан-жақты етіп бағыттай алу-үлкен өнер. Өнерде жүрек болмаса бәрі бос.

Дененің барша қуаты

Өнерге салар бар күшін.

Жүректің ақыл суаты,

Махаббат қылса тәңірі үшін. Абайдың мына өлең жолдары барлығын айқындап-ақ тұр емес пе?!

Демек, жүрекпен жасалынған әрбір дүние – өнер. Бала тәрбиесін, баланың көзқарасын, баланың нені қалай ойлайтынын, ішкі жан-дүниесін сезіне білу – педагогикалық шеберлік, өнер. Әрине, бұл жерде педагогтың білімі мен білігі, тәжірибесін, оқыту стилін ысырып қоя алмаймыз. Білім мен көркем жүрек бірлескенде тауды да қопарары анық. Ал, біз үшін тау - бұл жас ұрпақ. Ұрпақ мықты болса – ел де мықты. Ұрпақ білімді болса, ел іргесі берік болмақ. Ұрпағы мықты елдің-болашағы жарқын!

Тәрбие тал бесіктен дейді біздің ата-бабаларымыз. Ендеше, тәрбие бала бесікте жатқаннан бастау алуы керек. «Балаға берілген дұрыс тәрбие – бұл бақытты кәрілік» деп ұлы педагог Макаренко айтқандай, тәрбиені дұрыс бере алу да шеберлік. Ал білім тәрбие арқылы беріледі деп дана халқымыз айтушы еді. Жалпы, дұрыс тәрбие деген не? Дұрыс білім деген не? Оның дұрыс екенін қалай білеміз? Осы сұрақтар қазіргі таңда мен үшін өте өзекті. Неге?

Гаджет заманында, инфобизнестің шарықтап тұрған шағында толассыз информациялар көптеп келуде. Оның дұрысы да бар, бұрысы да бар. Түрлі коучтар, шетел психологиясын дәріптеушілер, батыс елдерінің өмір сүру салтын қолдаушылар көп. Одан бөлек, әрине, ғалым-зерттеушілердің кітаптары да жетерлік. Дегенмен, біздің халықтың ежелден қалыптасқан психологиясы жоқ деп кім айтты? Психологияның түбін, тамырымен жеткізген. Оған түрлі мысалдар келтіруге болады. Мысалы, қарапайым тыйым сөздерді алатын болсақ, «судың да сұрауы бар», «жәндікті жәбірлеме», «көкті жұлма» деген секілді. Мақал-мәтелдер де баршылық. Мысалы, «шыншылдың шырағы сөнбейді», «әзіл айтсаң да әділ айт», «адалдық еткен – алғыс алады». Қаншама би-шешендеріміздің өсиет сөздері бар. Міне, осының бәрі біздің түп негізімізді айқындап, тәрбие мен тәлім берері сөзсіз. Басқа елдің тәрбиесімен шатасып, баланың санасын уламай, дұрыс жолды көрсете білуіміз қажет. Әрине, батыс психологиясынан алатын да дүниелер көп, мен оны ескеріп, түртіп жүремін, керек екенін түсінемін, тәжірибемде қолданамын. Дегенмен, алысқа кетпей, өз халқымыздың салт-санасын итеріп тастамай, қайта соны заманға сай етіп , батыстан алатынды алып осы оқыту процесінде қолдану үлкен нәтиже береді деп сенемін және менің тәжірибемде ол жүзеге асуда.

Шебер педагог – үнемі ізденіс үстінде, тапқан дүниесін, алған білімін түрлендіріп бала оқытуда ұтымды қолдана алушы. Сонда ғана педагог өзін шынайы бақытты сезініп, балаға білім мен тәрбиені дұрыс, икемді етіп бере алғаны үшін шын қуанып, өз жұмысынан ләззат ала алады.